Daniel Amartey

**Daniel Amartey** (s. 21. joulukuuta 1994 Accra) on ghanalainen jalkapalloilija, joka edusti viimeksi Turkin Superliigassa pelannutta Beşiktaşia. Oikeajalkainen Amartey on pelipaikaltaan puolustava keskikenttäpelaaja. Hän kuuluu myös Ghanan jalkapallomaajoukkueeseen.

## Seurajoukkueura
Amartey aloitti uransa kotimaansa pääsarjan International Alliesissa, jossa hän pelasi vuodet 2011–2012. Vuodet 2013–2014 Amartey edusti Ruotsin Allsvenskanin Djurgårdenia. Otteluita hänelle kertyi ruotsalaisseurassa vajaan kahden kauden aikana 34 kappaletta. Heinäkuussa 2014 Amartey siirtyi Tanskan Superliigan FC Kööpenhaminaan. Kaudella 2014–2015 hän voitti seuran kanssa Tanskan cupin. Yhteensä Amartey pelasi Kööpenhaminan paidassa 44 ottelua tehden niissä kolme maalia.

Tammikuussa 2016 Amartey siirtyi Englannin Valioliigan Leicester Cityn paitaan. Hän teki debyyttinsä Valioliigassa seuraavassa kuussa Norwich Cityä vastaan. Amartey pelasi loppukauden aikana Leicesterin paidassa viidessä ottelussa ja juhli kauden päätteeksi Valioliigan mestaruutta. Seuraavalla kaudella hän pelasi 24 ottelua Valioliigassa ja kahdeksan Mestarien liigassa. Kaudella 2017–2018 hän pelasi kahdeksan ja seuraavalla kaudella yhdeksän liigaottelua. Lokakuussa 2018 tehdyn nilkkaoperaation jälkeen hän oli 11 kuukautta sivussa kentiltä. Joulukuussa 2019 hän loukkasi nilkkansa uudelleen ja joutui yhdeksäksi kuukaudeksi sivuun. Hän ei pelannut kaudella 2019–2020 yhtään edustusjoukkueen ottelua. Kaudella 2020–2021 hän pelasi 12 valioliigaottelua, kaksi ottelua Leicesterin voittamassa FA Cupissa ja kaksi Eurooppa-liigan ottelua. Kaudella 2021–2022 hän pelasi 28 valioliigaottelua ja neljä Eurooppa-liigan ottelua, joissa hän teki yhden maalin kotiottelussa Moskovan Spartakia vastaan. Konferenssiliigassa hän pelasi viisi ottelua. Lisäksi hän oli voittamassa FA Community Shieldiä. Kaudella 2022–2023 hän pelasi 20 valioliigaottelua. Hänen sopimuksensa Leicesterin kanssa päättyi kesällä 2023.

Heinäkuussa 2023 Amartey allekirjoitti kolmivuotisen sopimuksen turkkilaisseura Beşiktaşin kanssa. Hän pelasi kaudella 2023–2024 Turkin Superliigassa 18 ottelua, Konferenssiliigassa kolme ottelua sekä Beşiktaşin voittamassa Turkin cupissa kaksi ottelua. Syyskuussa 2024 Amartey ja Beşiktaş purkivat sopimuksensa.

## Maajoukkueura
Amartey on edustanut Ghanaa alle 20-vuotiaiden maajoukkuetasolla. Ghanan A-maajoukkueessa hän teki debyyttinsä tammikuussa 2015 Afrikan-mestaruuskilpailuiden avausottelussa Senegalia vastaan. Hän pelasi tuossa turnauksessa kolmessa alkulohko-ottelussa Ghanan saavuttaessa hopeaa. Afrikan-mestaruuskilpailuissa 2017 hän pelasi täyden ajan joukkueensa kaikissa kuudessa ottelussa. Afrikan-mestaruuskilpailuissa 2021 Amartey pelasi täydet minuutit joukkueensa kaikissa kolmessa ottelussa. Marras-joulukuussa 2022 hän pelasi myös MM-kilpailuissa kaikki kolme ottelua alusta loppuun. Afrikan-mestaruuskilpailuissa 2023 Amartey tuli vaihdosta kentälle alkulohkon päätösottelussa Mosambikia vastaan, mutta ei pelannut turnauksessa muissa otteluissa.

## Saavutukset
**Seurajoukkuetasolla**
* Englannin Valioliiga: 2015–2016
* FA Cup: 2020–2021
* FA Community Shield: 2021
* Tanskan cup: 2014–2015
* Turkin cup: 2023–2024

**Maajoukkuetasolla**
* Afrikan-mestaruuskilpailut: hopeaa (2015)

## Lähteet